joelniklaus/EU_Wikipedias huggingface dataset:
Anssi Raitala

Anssi Raitala on suomalainen uransa lopettanut pesäpalloilija. Raitala pelasi Superpesistä kaudet 1996-2001 ja 2003-2013. Superpesiksessä Raitalan seurat olivat Imatran Pallo-Veikot, Jyväskylän Kiri, ja Joensuun Maila. Jyväskylän Kirissä pelatessaan Raitala saavutti SM-pronssin kaudella 1999. Joensuun Mailassa pelatessaan Raitala saavutti SM-pronssin kaudella 2013. Kauden 2002 hän pelasi Ykköspesistä Nurmon Jymyssä ja eteni joukkueen kanssa Superpesiksen karsintasarjaan. Raitala pelasi urallaan 415 Superpesiksen runkosarjaottelua. Näissä hän löi 11 kunnaria ja 129 tavallista juoksua, tuonut 199 juoksua ja kerännyt 1594 kärkilyöntiä. Raitala pelasi urallaan 57 Superpesiksen ylempää pudotuspeliottelua. Näissä hän löi kolme kunnaria ja 20 tavallista juoksua, toi 21 juoksua ja keräsi 220 kärkilyöntiä. Raitala pelasi urallaan seitsemän Superpesiksen alempaa pudotuspeliottelua. Näissä hän toi kolme juoksua ja keräsi 28 kärkilyöntiä. Hän pelasi urallaan 26 Superpesiksen karsintasarjan ottelua. Näissä hän löi kaksi kunnaria ja kymmenen tavallista juoksua, toi 33 juoksua ja keräsi 125 kärkilyöntiä. Uransa jälkeen Raitala on toiminut Joensuun Mailan naisten joukkueen pelinjohtajana.

Lähteet
 http://www.pesiksenmaailma.fi/index.php/pelaajakortit?pelaajaid=415&view=pelaajakortti
 https://www.pesis.fi/pesis-info/historia/mitalistit/
 https://www.karjalainen.fi/urheilu/item/189740

Suomalaiset pesäpalloilijat
Syntymävuosi puuttuu
Elävät henkilöt
Tinni Wikström

Tiina Reetta ”Tinni” Wikström on suomalainen radio- ja televisiojuontaja. Wikström juontaa arki-iltapäivisin Radio Suomipopilla Juuso Mäkilähteen kanssa Juuso ja Tinni Show’ta.

Radioura 
Tinni Wikström aloitti 2013 Nelonen Median Loop-radiokanavan juontajana. Hän siirtyi vuonna 2017 Juuso Mäkilähteen kanssa juontamaan Radio Suomipopilla Juuso ja Tinni Show’ta.

Televisioura 
Wikström on ollut The Voice of Finlandissa backstage-juontaja vuonna 2016–2017. Juuso Mäkilähde osallistutti Tinnin Napakymppiin, mistä Tinni sai kuulla suorassa radiolähetyksessä. Lisäksi hänet tunnetaan Paasosen polttaritoimisto -ohjelmasta vuodelta 2020. Wikström juontaa vuoden 2021 Big Brother Suomi VIP -ohjelmaa yhdessä Anni Hautalan ja Kimmo Vehviläisen kanssa.

Lähteet

Suomalaiset juontajat
Rain on Me

Rain on Me on yhdysvaltalaisartistien Lady Gagan ja Ariana Granden musiikkikappale. Sen julkaisi Interscope Records Gagan kuudennen, Chromatica-studioalbumin toisena singlenä 22. toukokuuta 2020. Kappaleen ovat sanoittaneet Gaga, Grande, Alexander Ridha, Nija Charles, Rami Yacoub, Michael Tucker, Martin Bresso ja Matthew Burns, joista Tucker ja Burns myös tuottivat sen. ”Rain on Me” on lajityypiltään ”ylätempoinen” tanssipop, disko ja house kappale, johon on otettu elementtejä myös French housesta.

Kappaleen musiikkivideon ohjasi Robert Rodriguez ja se julkaistiin singlen julkaisupäivänä. ”Rain on Me” sai julkaisunsa jälkeen pääosin positiivisen vastaanoton musiikkikriitikoilta, jotka kehuivat sen melodiaa ja tarttuvuutta.

Kappale voitti parhaan pop-duon/ryhmäesityksen Grammy-palkinnon vuonna 2021.

Lähteet

Vuoden 2020 kappaleet
Lady Gagan kappaleet
Ariana Granden kappaleet
Grammy-palkitut kappaleet
Mikael Forsby

Mikael Forsby on suomalainen kosketinsoittaja, tuottaja ja yrittäjä.

Ura 

Ura alkoi aiemmin Rion-taiteilijanimellä jolloin hän opiskeli Pirkanmaan ammattikorkeakoulussa musiikkituotantoa. Samoihin aikoihin hän oli mukana perustamassa Dacia-yhtyettä ja lisäksi julkaisi Mikseri.netissä joitakin biittejä.

Nykyään Mikael vaikuttaa Portion Boys -yhtyeessä kosketinsoittajana ja biisintekijänä. Omien projektien lisäksi Mikael on tehnyt biisejä muutamille artisteille kuten Eini ja Movetron. 

Mikael on mukana pyörittämässä Saumaa Records-levymerkkiä mutta työskentelee Oulussa omassa kotistudiossa.

Lähteet 

Suomalaiset kosketinsoittajat
Suomalaiset musiikkituottajat
Suomalaiset lauluntekijät
Syntymävuosi puuttuu
Elävät henkilöt
Donna (nimi)

Donna on naisen etunimi. Se tarkoittaa italiassa ’naista’ tai ’rouvaa’. Nimi on lyhentymä etunimestä Madonna, jossa alkuosan merkitys on ’minun’. Madonna-nimitys viittaa Neitsyt Mariaan.

Digi- ja väestötietoviraston mukaan Donna on toukokuuhun 2020 mennessä ollut Suomessa virallisena etunimenä noin 125–135 naisella. Nimeä ei ole otettu almanakkaan, mutta se on päässyt mukaan koirien (12. tammikuuta), kissojen (8. helmikuuta) ja hevosten (8. helmikuuta) nimipäiväluetteloihin.

Tunnettuja Donnia
Donna Arima (1934–2020), suomalainen iskelmä- ja jazzlaulaja
Donna Brown (s. 1955), kanadalainen oopperalaulaja
Donna De Varona (s. 1947), yhdysvaltalainen uimari ja olympiavoittaja 
Donna D’Errico (s. 1968), yhdysvaltalainen malli ja näyttelijä
Donna Fraser (s. 1972), brittiläinen pikajuoksija
Donna Haraway (s. 1944), yhdysvaltalainen tekniikan tutkija ja feminismin teoreetikko 
Donna-Marie Hartley (1955–2013), brittiläinen pikajuoksija ja olympiavoittaja
Donna Karan (s. 1948), yhdysvaltalainen muotisuunnittelija
Donna Leon (s. 1942), yhdysvaltalainen kirjailija
Donna Lewis (s. 1973), walesilainen laulaja 
Donna Mills (s. 1940), yhdysvaltalainen näyttelijä 
Donna Quinn-Brown (s. 1963), australialainen koripalloilija
Donna Reed (1921–1986), yhdysvaltalainen näyttelijä
Donna Simpson (s. 1967), yhdysvaltalainen, maailman lihavimpiin kuuluva henkilö 
Donna Strickland (s. 1959), kanadalainen Nobel-palkittu fyysikko
Donna Summer (1948−2012), yhdysvaltalainen laulaja
Donna Tartt (s. 1963), yhdysvaltalainen kirjailija
Donna Vekić (s. 1996), kroatialainen tennispelaaja
Donna Weinbrecht (s. 1965), yhdysvaltalainen freestylehiihtäjä ja olympiavoittaja
Donna Wilkes (s. 1959), yhdysvaltalainen näyttelijä
Donna Williams (1963–2017), australialainen kirjailija, luennoitsija ja laulaja-lauluntekijä

Kuvitteellisia Donnia
 Donna Paukku, päähenkilö samannimisessä televisiosarjassa

Lähteet

Aiheesta muualla 

Etunimet
Paul von Hoensbroech

Paul von Hoensbroech, kreivi (29. kesäkuuta 1852 Schloss Haag, Geldern – 29. elokuuta 1923 Berliini, Saksa) oli uskontopoliittinen alankomaalainen kirjailija, joka 1893 luopui katolisuudesta ja jesuiittain veljeskunnasta. Hän kääntyi 1895 evankeliseen uskoon ja esiintyi sittemmin katolisuuden vastustajana. Hänen tärkeimmät teoksensa ovat Mein Austritt aus dem Jesuitorden (1893) ja Der Ultramontanismus (1897)

Hoensbroech opiskeli teologiaa ja oikeustieteitä.

Lähteet

Aiheesta muualla

Alankomaalaiset kirjailijat
Tietokirjailijat
Vuonna 1852 syntyneet
Vuonna 1923 kuolleet
Jan Hendrik Hofmeyr

Jan Hendrik Hofmeyr (1845–1909) oli eteläafrikkalainen poliitikko. Hänet valittiin 1879 Kapmaan eduskuntaan, ja sen jälkeen hän oli afrikanderi-puolueen vaikutusvaltaisimpia johtajia. Hän oli 1881 jonkun aikaa ministerinä, mutta kieltäytyi sittemmin rupeamasta hallituksen jäseneksi samalla kun hän kuitenkin suuren vaikutusvaltansa nojalla asetti ja kukisti ministeristöjä. Hän otti osaa 1887 Lontoon ja 1894 Ottawan siirtomaakonferensseihin. Vaikka Hofmeyr ajoi Etelä-Afrikassa hollantilais-kansallisia harrastuksia, hän oli kuitenkin samalla Englannin vallan uskollinen kannattaja. Ennen vuoden 1899 buurisodan syttymistä hän koetti saada Transvaalin hallitusta taipumaan myönnytyksiin. Vuonna 1902 hän sai afrikanderi-liiton uudistetuksi laajemmalla pohjalla. Hän kuoli 1909.

Lähteet

Aiheesta muualla

Eteläafrikkalaiset poliitikot
Vuonna 1845 syntyneet
Vuonna 1909 kuolleet
Oliver Wendell Holmes

Oliver Wendell Holmes (29. elokuuta 1809 – 7. lokakuuta 1894) oli yhdysvaltalainen kirjailija ja lääkäri.

Holmes kirjoitti runsaasti enimmäkseen humoristisia ja satiirisia runoja, esimerkiksi kokoelmat Humorous poems (1865), Songs of many seasons (1874), The iron gate and other poems (1880). Ehkä parasta Holmes on luonut filosofisten pakinoiden alalla. Niitä ovat Autocrat of the breakfast table (1859), The poet at the breakfast table (1872) ja Over the teacups (1890). Holmesin romaaneista mainittavia ovat Elsie Venner (1861), The guardian angel (1868), ja A mortal antipathy (1885). Holmesin kootut teokset ilmestyivät 1890. 

Holmesin poika oli yhdysvaltalainen oikeustieteilijä Oliver Wendell Holmes, Jr.

Lähteet

Aiheesta muualla 

Yhdysvaltalaiset kirjailijat
Yhdysvaltalaiset lääkärit
Vuonna 1809 syntyneet
Vuonna 1894 kuolleet
Vuoden kuvittaja -palkinto

Vuoden kuvittaja -palkinto on Kuvittajat ry:n vuosittain jakama palkinto kuvittajalle tai kuvittajaryhmälle, joka on edistänyt alaa merkittävällä tavalla. Palkinnon suuruus on 10 000 euroa ja siihen kuuluu myös palkintonäyttelyn järjestäminen. Yhdistys rahoittaa palkinnon Kopiosto ry:n keräämillä tekijänoikeuskorvauksilla. Kuvittajat ry teki 2019 palkintouudistuksen, jossa aiemmat palkinnot yhdistettiin, ja näin tuli mahdolliseksi jakaa yksi suuri kuvittajapalkinto.

Palkintojen saajat
2019 Matti Pikkujämsä
2020 Aliina Kauranne
2021 Pauliina Mäkelä
2022 Irene Suosalo

Lähteet

Suomalaiset taide- ja kulttuuripalkinnot
Oliver Wendell Holmes (nuorempi)

Oliver Wendell Holmes, Jr. (1841–1935) oli yhdysvaltalainen juristi. Hän oli Yhdysvaltain korkeimman oikeuden tuomari yli 30 vuotta. Hän opiskeli oikeustiedettä Harvardin yliopistossa. Hän oli American Law Review'n toimittaja ja julkaisi 1881 merkittävän oikeusalan teoksen The Common-Law. Hänet nimitettiin 1882 professoriksi Harvardiin ja 1899 Massachusettsin korkeimpaan oikeuteen.

Holmesin isä oli lääkäri ja kirjailija Oliver Wendell Holmes.

Lähteet

Aiheesta muualla 

Yhdysvaltalaiset juristit
Yhdysvaltalaiset professorit
Yhdysvaltain korkeimman oikeuden tuomarit
Vuonna 1841 syntyneet
Vuonna 1935 kuolleet
Edistysseurojen Kustannus

Edistysseurojen Kustannus oli suomalainen vuosina 1917–1923 toiminut kustannusliike. Liike julkaisi Koti, Naisten lehti : Suomen naisten ja kotien äänenkannattaja, Suomen Sotilas ja Tuleva Suomi-nimisiä aikakauslehtiä ja kustansi vuosina 1917–1922 noin 140 kirjaa, joista pääosa oli tietokirjoja. Raittiuden Ystävät omisti 33% kustannusliikkeen osakkeista. Edistysseurojen Kustannus jätti konkurssianomuksen helmikuussa 1923.

Lähteet 

Suomalaiset kirjankustantamot
Abraham Nordenstedt

Abraham Nordenstedt, vuoteen 1788 Qvarnstedt (20. joulukuuta 1764 Tammisaari – 28. tammikuuta 1820 Turku) oli suomalainen maanmittari, joka toimi Maanmittauslaitoksen ylijohtajana.  

Nordenstedtin vanhemmat olivat  seppämestari Abraham Qvarnstedt ja Maria Öhberg ja puoliso vuodesta 1819 Hedvig Charlotta Nygren (k. 1838). Nordenstedt opiskeli Turun katedraalikoulussa vuodesta 1775 ja tuli ylioppilaaksi Turussa 1782. Maanmittausoppilas hän oli 1784 ja maanmittausauskultantti 1786. Nordenstedt toimi varamaanmittarina  Hämeen läänissä vuodesta 1788 ja toimituskomissaarina armeijan laivastossa 1790. Jouduttuaan tuolloin sotavangiksi Koivistolla hän palasi vt. maanmittariksi 1792. Komissiomaanmittari Hämeen läänissä hänestä tuli 1795 ja ylimaanmittauskonttorin insinööri Tukholmassa 1798. 

Nordenstedt sai ensimmäisen insinöörin arvonimen 1802 ja maanmittaustirehtöörin arvonimen 1805. Samana vuonna hänestä tuli kamarikollegion 3. eli Suomen provinssikonttorin kamreeri. Eron tehtävästä ja luvan muuttaa Suomeen hän sai 1812, jolloin hänestä tuli Päämaanmittauskonttorin eli Maanmittauslaitoksen ylitirehtööri.

Lähteet

 Suomalaiset maanmittarit
Suomalaiset virkamiehet
 Valtionlaitosten johtajat
Vuonna 1764 syntyneet
Vuonna 1820 kuolleet
Pieter Corneliszoon Hooft

Pieter Corneliszoon Hooft (1581–1647) oli alankomaalainen runoilija ja historioitsija.

Hooftin aisti oli kouliintunut suurten italialaisten runoilijain lukemisesta. Hänen pääalansa oli eroottisuus. Tämänluonteisista runokokoelmista ovat merkittäviä Af beeldinghen van Minne ja Minneliederen. Hooftin näytelmistä parhaita ovat paimennäytelmä Granida (1605) ja murhenäytelmät Geeraerdt van Velzen (1613) ja Beato (1616). Hooftin esikuva historiankirjoittajana oli Tacitus, jonka teokset hän käänsi hollannin kielelle. Hooftin omista historiallisista teoksista on mainittavin Nederlandsche Historien (1642), joka käsittelee aikaa 1555–1587. Asuinlinnaansa Muideniin Hooft kokosi ympärilleen eteviä naisia ja miehiä. Piirin nimi oli Muiderkring.

Lähteet

Aiheesta muualla 

Alankomaalaiset kirjailijat
Alankomaalaiset tieteilijät 
Historioitsijat
Vuonna 1581 syntyneet
Vuonna 1647 kuolleet
Lil Uzi Vertin diskografia

Tämä on rap-artisti Lil Uzi Vertin diskografia, joka käsittää kaksi studioalbumia, yhden deluxe albumin, neljä mixtapea, neljä EP:tä ja 28 singleä.

Albumit

Albumit

Deluxe albumit

Mixtapet

EP't:

Singlet: 

Diskografiat
Yung Leanin diskografia

Yung Lean on ruotsalainen rap-artisti, joka on julkaissut neljä studioalbumia, kolme mixtapea, kolme ep'ta ja 20 singleä.

Albumit:

Studioalbumit

Mixtapet

Livealbumit

EP't:

Singlet:

Singlet

Vierailevana artistina: 

Diskografiat
Expectations (kappale)

Expectations on yhdysvaltalaisen laulaja-lauluntekijän Lauren Jaureguin musiikkikappale. Sen julkaisi Columbia Records digitaalisesti ladattavana ja suoratoistettavana singlenä 24. lokakuuta 2018. Kappaleen on sanoittanut Jauregui ja sen tuotti Kid Harpoon. Kappaleen mustavalkoisen musiikkivideon sekä ohjasi että editoi Jauregui itse ja sillä nähdään artistin vastakkaiset puolet. Video julkaistiin singlen julkaisupäivänä.

"Expectations" oli kaupallisesti huono menestys, sen päästyä singlelistoille ainoastaan Iso-Britanniassa ja Skotlannissa. Jauregui on esittänyt kappaleen livenä muun muassa The Late Late Show With James Cordenissa toukokuussa 2019.

Lähteet

Vuoden 2018 kappaleet
Yhdysvaltalaiset musiikkikappaleet
Grundtvigilaisuus

Grundtvigilaisuus oli N. F. S. Grundtvigin perustama uskonnollis-kirkollinen liike, jolla varsinkin 1850- ja 1860-luvuilla oli Tanskassa johtava asema. Sen kannattajien tunnussana oli sen perustajan oppi apostolisen uskontunnustuksen erikoisesta alkuperästä ja sitovuudesta. Grundtvigilaisuus korosti kasteen merkitystä, kirkollisen tradition arvoa ja seurakuntatietoisuutta, mutta syrjäytti joissakin määrin synnintunnon ja katumuksen merkityksen kristityn elämässä. Sen käsitystä on milloin hyväksyen, milloin moittien sanottu "iloiseksi kristillisyydeksi". Vastoin pietististä sisälähetyssuuntaa grundtvigilaisuus on asettunut avoimelle ja myötätuntoiselle kannalle kaikkiin inhimillisiin sivistyspyrintöihin nähden, ja kristillisyyden hengen tulee vain pyrkiä kannustamaan niitä. Liikkeeseen on liittynyt myös voimakas tanskalais-kansallinen leima.

Grundtvigilaisuuden johtomiehiä sen alkuaikoina olivat sen perustajan rinnalla etenkin Peter Christian Kierkegaard, Vilhelm Birkedal, kirkkohistorioitsijat Frederik Hammerich ja Ludvig Helveg. Vuodesta 1863 pidettiin suuria vuotuisia ystäväkokouksia. Kirkkopolitiikassa liike ajoi vapaamielisiä uudistuksia, ja sen päätuloksia oli pitäjäsiteen poistaminen 1855, toisin sanoen lupa käyttää muuta kuin oman pitäjän pappia kirkollisiin toimituksiin, ja vuoden 1868 vaaliseurakuntalaki, joka soi pitäjänpappiin tyytymättömille tilaisuuden perustaa valtiokirkon piirissä henkilöseurakunnan omine pappeineen. Grundtvigilaisuuden kirkollista merkitystä suurempi on itse asiassa oikeastaan ollut sen sivistyksellinen ja valtiollinen merkitys. Useimpia Tanskan kansanopistoja on johdettu grundtvigilaisuuden hengessä, ja kun 1860-luvun lopulla Yhdistynyt vasemmistopuolue syntyi, sen pääkannattajajoukkona olivat grundtvigilaiset talonpojat ja papit, kuten Sofus Høgsbro, Jens Christensen. Grundtvigilaisuus oli itsetietoisuuteen heränneen Tanskan maaseudun talollisväestön katsantokanta. Myös Norjassa oli grundtvigilaisuudella 1860-luvulla melkoinen merkitys. Sen kannattajia oli silloin runoilija Bjørnstjerne Bjørnson.

Liikkeessä ilmeni 1870-luvulla hajaannuksen oireita. Siitä erosi vasemmisto, joka osittain Georg Brandesin vaikutuksen alaisena kehittyi radikaaliin suuntaan. Pääryhmän johtajat luopuivat perustajan äärimmäisistä väitteistä ja lähenivät kirkollista keskipuoluetta. Sittemmin grundtvigilaisuus ei enää ollut järjestynyt, tarkkapiirteinen valtapuolue, vaikka edelleen huomattava henkinen virtaus, jonka kanssa likeisissä kosketuksissa olleista kirkonmiehistä merkittäviä olivat piispat Fredrik Nielsen ja Thomas Skat Rördam.

Lähteet 

Tanskan kansankirkko
Kristinusko Tanskassa
Luterilaiset herätysliikkeet
Engraulicypris

Engraulicypris on seeprakalojen heimooon (Danionidae) kuuluva  afrikkalainen särkikalojen suku, josta tunnetaan kahdeksan lajia:
 Engraulicypris bredoi Poll, 1945
 Engraulicypris brevianalis (Boulenger, 1908)
 Engraulicypris gariepinus Barnard, 1943
 Engraulicypris howesi Riddin, Bills & Villet, 2016
 Engraulicypris mouruensis Boulenger, 1915
 Engraulicypris ngalala Riddin, Villet & I. R. Bills, 2016
 Engraulicypris sardella (Günther, 1868) – Sardiinibarbi
 Engraulicypris spinifer Bailey & Matthes, 1971

Lähteet 

Seeprakalat
Giovanni Reyna

Giovanni Alejandro Reyna (s. 13. marraskuuta 2002) on yhdysvaltalainen jalkapalloilija, joka edustaa Saksan Bundesliigassa pelaavaa Borussia Dortmundia. Reyna on pelipaikaltaan hyökkäävä keskikenttäpelaaja.

Seurajoukkueura 
Reyna on New York Cityn kasvatti. Reyna siirtyi kesällä 2019 New York Cityn junioriakatemiasta saksalaiseen Borussia Dortmundiin. Borussia Dortmundin edustusjoukkueessa Reyna teki debyyttinsä 18. tammikuuta 2020 Bundesliigan ottelussa FC Augsburgia vastaan. Kauden 2019–2020 aikana hän pelasi 15 bundesliigaottelua, joista kaksi viimeistä avauskokoonpanossa. Mestarien liigassa Reyna debytoi kuukautta myöhemmin 18. helmikuuta 2020 pelatussa ottelussa Paris Saint-Germainia vastaan, jossa hän antoi syötön Erling Hålandin tekemään voittomaaliin. Hän teki ensimmäisen maalinsa Dortmundin riveissä Saksan cupin ottelussa Werder Bremeniä vastaan 4. helmikuuta 2020.

Kaudella 2020–2021 Reyna pelasi Bundesliigassa 32 ottelua, joista 23 ottelua avauskokoonpanossa, ja teki niissä neljä maalia, joista ensimmäisen syyskuussa heti kauden avausottelussa Borussia Mönchengladbachia vastaan. Dortmundin voittamassa Saksan cupissa hän teki kolme maalia, joista kaksi cupin välieräottelussa Holstein Kieliä vastaan, mutta loppuottelussa hän pääsi vaihdosta kentälle vain viime hetkiksi. Mestarien liigassa hän pelasi kahdeksan ottelua, joista neljä avauskokoonpanossa.

Maajoukkueura 
Reyna on edustanut urallaan Yhdysvaltain juniorimaajoukkueita. Halutessaan Reyna olisi voinut Yhdysvaltojen sijasta edustaa myös Argentiinaa, Englantia tai Portugalia, mutta hän on itse kertonut halukkuudestaan edustaa aikuisten tasolla Yhdysvaltoja.

Ensimmäisen aikuisten maaottelunsa Reyna pelasi marraskuussa 2020 ystävyysottelussa Walesia vastaan. Ensimmäisen maaottelumaalinsa hän teki neljä päivää myöhemmin ystävyysottelussa Panamaa vastaan. Maaliskuussa 2021 Reyna pelasi ystävyysottelut Jamaikaa ja Pohjois-Irlantia vastaan ja teki jälkimmäisessä ottelussa toisen maaottelumaalinsa.

Pelityyli 
Reynaa on verrattu pelityyliltään Kakáan ja David Trezeguetiin. Reynaa kuvaillaan nopeaksi ja kestäväksi hyökkääväksi keskikenttäpelaajaksi, joka murtautuu hyvin vastustajan boksiin ja osaa myös tehdä maaleja.

Yksityiselämä 
Reynan isoisä Miguel muutti Yhdysvaltoihin Argentiinasta. Hän pelasi jalkapalloa ammattitasolla Argentiinan pääsarjassa Los Andesin riveissä. Miguelin vaimo oli portugalilainen, jonka vuoksi Giovanni sai hankittua itselleen Portugalin kansalaisuuden, eikä häntä täten lasketa EU:n ulkopuoliseksi pelaajaksi Bundesliigassa. 

Reynan molemmat vanhemmat olivat myös jalkapalloilijoita. Reynan isä on entinen jalkapalloilija Claudio Reyna, joka toimi myös Yhdysvaltain jalkapallomaajoukkueen kapteenina ja Reynan äiti Danielle Egan edusti urallaan Yhdysvaltain naisten jalkapallomaajoukkuetta. Reyna syntyi Englannissa hänen isänsä pelatessa Englannin Valioliigan Sunderlandissa. 

Reynan etunimi Giovanni annettiin hänen isänsä Claudion entisen joukkuekaverin, Alankomaiden jalkapallomaajoukkuetta runsaasti edustaneen Giovanni van Bronckhorstin mukaan.

Lähteet 

Yhdysvaltalaiset jalkapalloilijat
Vuonna 2002 syntyneet
Elävät henkilöt
Henry Houssaye

Henry Houssaye (1848–1911) oli ranskalainen historioitsija ja kriitikko sekä Ranskan akatemian jäsen. Hän osallistui vuosien 1870–1871 sotaan. Hän julkaisi muun muassa teokset Histoire d’Apellès, études sur l’art grec (1867) ja Histoire d’Alcibiade (1873). Huomattavia ovat hänen Napoleonia koskevat tutkimuksensa 1814, histoire de la Campagne de France (1888), 1815 (1893–1905) ja Napoléon homme de guerre (1904). 

Houssayen isä oli runoilija Arsène Houssaye.

Lähteet

Aiheesta muualla

Ranskalaiset historioitsijat
Ranskalaiset kriitikot
Ranskalaiset sotilaat
Vuonna 1848 syntyneet
Vuonna 1911 kuolleet
Kirjallisuusvuosi 1817

Kirjallisuusvuosi 1817 käsittelee vuoden 1817 tärkeitä kirjallisuuden tapahtumia, uutisia ja julkistuksia.

Tapahtumia 
 2. toukokuuta – ranskalaisen näytelmäkirjailija Moliéren maalliset jäännökset haudattiin Pariisin Père-Lachaisen hautausmaalle. Hänen kuolinvuotenaan 1673 ei teatteriväkeä saanut haudata kirkolliselle hautausmaalle.
 6. elokuuta – Lontoolaisessa Covent Gardenin Royal Opera House -teatterissa otettiin käyttöön kaasuvalaistus näyttämön valaisemiseen.
 18. lokakuuta – konservatiivisena pidetyn kirjailija August Kotzebuen teoksia poltettiin kirjaroviossa opiskelijoiden Wartburgfest-tapahtumassa Eisenachin lähellä Saksassa. Kaksi vuotta myöhemmin Kotzebue murhattiin. Kirjarovion sanotaan antaneen mallin natsien kirjarovioihin 1930-luvun puolimaissa.
 Akatemiatalo vihittiin käyttöön Turussa.
 Carl Axel Gottlund esitti tutkielmassaan ajatuksen suomalaisen eepoksen (Kalevalan) kokoamisesta.
 Oppivelvollisuuden periaatteelle pohjautunut kansanopetuslaki astui voimaan Tanskassa.

Julkaisuja 
 Lordi Byron – Manfred (runo)
 Samuel Taylor Coleridge – Sibylline Leaves (runokokoelma) 
 Samuel Taylor Coleridge – Biographia Literaria
 Selina Davenport – Woman's Privilege
 Carl Axel Gottlund – Pieniä runoja Suomen poijille ratoxi (kaksi osaa, I ja II)
 Jaakko Juteini – Perhe-Kunda (Pila-Kirjoitus Epä-Luuloista) (uraauurtava suomenkielinen komedia)
 Jaakko Juteini – Ajan wiete, elli, Moninainen runo-kokous
 Jaakko Juteini – Jak. Juteinin Wilpittömiä kirjoituksia
 David Ricardo –  On the Principles of Political Economy and Taxation (suom. Kansantalouden ja verotuksen periaatteet, 1937)
 Walter Scott – Rob Roy

Palkintoja

Lähteet 

1817
1817
William Dean Howells

William Dean Howells (1837 Martins Ferry, Ohio, Yhdysvallat – 1920 New York, New York, Yhdysvallat ) oli yhdysvaltalainen kirjailija. Hän julkaisi Abraham Lincolnin elämäkerran Life of Abraham Lincoln (1860). Hän oli Yhdysvaltojen konsuli Venetsiassa ja kuvasi sieltä saamiaan vaikutelmia teoksissa Venetian life (1866), Italian journeys (1867), Tuscan cities (1886) ja Modern Italian poets (1887). Howells oli modernin suunnan edustajia Yhdysvalloissa. Hän alkoi kertomuksella Their wedding journey (1871) romaaniensa ja novelliensa sarjan. Näistä mainittakoon A foregone conclusion (1874), Out of the question (1877), A boy’s town (1890), The traveler from Altruria (1894). Howells on julkaissut runokokoelmia muun muassa vuosina 1867 ja 1886. Kirjailijana Howells on realisti, ja hän kuvaa elämää sympaattisesti mutta osaksi kuivan järkevästi.

Howellsin muistoksi on perustettu kirjallisuuspalkinto William Dean Howellsin mitali, jonka myöntää American Academy of Arts and Letters.

Howellsin poika on arkkitehti John Mead Howells (1868–1959).

Lähteet

Aiheesta muualla 

Yhdysvaltalaiset kirjailijat
Vuonna 1837 syntyneet
Vuonna 1920 kuolleet
Kirjallisuusvuosi 1814

Kirjallisuusvuosi 1814 käsittelee vuoden 1814 tärkeitä kirjallisuuden tapahtumia, uutisia ja julkistuksia.

Tapahtumia 

 Turun Akatemiatalon seinällä oleva Erik Cainbergin reliefi kuvasi luultavasti ensimmäinenä Väinämöistä ja vaikutti siten yleiseen mielikuvaan tämän ulkonäöstä.
 Anders Cedervaller sai luvan aloittaa kirjapainotoiminta Viipurissa. Kirjapaino valmisti muun muassa suomenkielistä uskonnollista kirjallisuutta ja oppikirjoja sekä Jaakko Juteinin kaunokirjallisia teoksia.
 Venäjän kansalliskirjasto (Российская национальная библиотека), vanhalta nimeltään Keisarillinen yleinen kirjasto (Импера́торская публи́чная библиотека) avattiin yleisölle Pietarissa. 
 Säveltäjä Ludwig van Beethoven julkisti ainoaksi oopperakseen jääneen Fidelion. Se on pelastusooppera, jossa sankari pelastuu  kuolemalta tai muulta hirveältä kohtalolta.
 Brittiläiset sotajoukot polttivat Kongressin kirjaston kokoelmat Washingtonissa vuoden 1812 sodan aikana elokuussa 1814.
 Ensimmäinen painettu arabiankielinen versio teoksesta Tuhat ja yksi yötä ilmestyi Intiassa.
 Kirjailija Percy Bysshe Shelley karkasi Mary Shelleyn kanssa kesällä 1814 Sveitsiin. Genevenjärven rannalla Mary Shelley kirjoitti kuuluisan Frankenstein-kauhukertomuksensa.

Julkaisuja 
 Amedeo Avogadro – Mémoire sur les masses relatives des molécules des corps simples (kaasutiheyksiä käsittelevä tutkimus)
 Jane Austen – Mansfield Park (suom. Kasvattitytön tarina, 1954)
 Adelbert von Chamisso – Die wundersame Geschichte des Peter Schlemihl (suom. Schlemihlin ihmeellinen tarina)
 Paul Thiry d’Holbach – The Refutation of Deism
 Theodor Körner – Leier und Schwert (myös muodossa Leyer und Schwerdt; sotalyriikkaa, taistelulauluja)
 Walter Scott – Waverley
 Mary Martha Sherwood – The History of Little Henry and his Bearer (lastenkirja)

Palkintoja

Lähteet 

1814
1814
Don’t Start Now

Don’t Start Now on brittiläisen laulaja-lauluntekijän Dua Lipan musiikkikappale. Sen julkaisi Warner Music Group hänen toisen, Future Nostalgia -studioalbuminsa johdantosinglenä 31. lokakuuta 2019. Kappaleen ovat sanoittaneet Lipa, Caroline Ailin, Emily Warren sekä sen tuottaja Ian Kirkpatrick. ”Don’t Start Now” on lajityypiltään nu-disco-kappale Bee Geesin, Daft Punkin ja Two Door Cinema Clubin musiikista inspiroidulla pulppuavalla funk-bassolinjalla. Kappaleessa on lukuisia elementtejä 1980-luvun musiikista ja diskomusiikista, mukaan lukien käsitaputuksia, yleisön ääniä, lehmänkelloa, roihahtavia synteitä sekä korostettuja kieliä. Kappaleen sanat kertovat siitä, kun Lipa juhlistaa itsenäisyyttään ja ohjeistaa entistä rakastaan unohtamaan heidän edesmenneen parisuhteensa.

”Don’t Start Now” sai pääosin positiivisen vastaanoton musiikkikriitikoilta, jotka kehuivat merkittävää kohennusta Lipan äänessä ja sanoissa. Kriitikot pitivät myös kappaleen 1980-luvun musiikin ja diskomusiikin elementeistä sekä niiden erotettavuudesta. Kappale pääsi sekä Britannian singlelistan että Yhdysvaltain Billboard Hot 100 -listan sijalle 2 ohittaen vuonna 2017 julkaistun ”New Rulesin” Lipan menestyneimpänä kappaleena Yhdysvalloissa. Iso-Britanniassa se oli singlelistan historian neljänneksi pisimpään listan kymmenen parhaan joukossa pysynyt kappale. Kansainvälisesti kappale pääsi singlelistan kymmenen parhaan joukkoon yli 40 eri valtiossa ja listan kärkeen se pääsi Ecuadorissa, Irlannissa, Kroatiassa, Singaporessa ja Sloveniassa.

Kappaleen musiikkivideon ohjasi Nabil Elderkin. Sillä nähdään Lipa tanssimassa runsasväkisellä yöklubilla ja naamiaisissa. Mainostaakseen kappaletta Lipa on esittänyt sen livenä monissa televisio-ohjelmissa ja palkintogaaloissa, mukaan lukien vuoden 2019 MTV Europe Music Awardsissa, American Music Awardsissa ja Mnet Asian Music Awardsissa.

Lähteet

Vuoden 2019 kappaleet
Dua Lipan kappaleet
Leppävaaran terveysasema

Leppävaaran terveysasema on Espoon Leppävaaran kaupunginosassa toimiva kaupungin terveysasema. 

Vuonna 1984 valmistuneen nelikerroksisen, betonielementtirunkoisen, tiiliverhoillun terveysasemarakennuksen on suunnitellut Scanark Oy.

Lähteet

Aiheesta muualla
Hätätilanteet (espoo.fi)
Terveysasemat Espoossa (espoo.fi)
Service Map: Leppävaara Health Centre  (hel.fi)

Espoon terveysasemat, terveyskeskukset ja terveyskeskuspäivystykset
Leppävaara
Victor Hoving (vanhempi)

Carl Isak Victor Hoving (1846–1876) oli ruotsalaissyntyinen viipurilainen liikemies ja lahjoittaja. Liiketoimillaan ansaitsemansa suuren omaisuuden Hoving jälkisäädöksellään määräsi, pieniä eriä lukuun ottamatta, Suomen taideyhdistykselle. Summa nousi tällöin 230 000 markkaan. Pääoma oli tärkeimpiä Suomen taide-elämän edistämisrahastoja: osa koroista käytetään taidetuotteiden ostamiseksi yhdistyksen kokoelmiin, osa matkarahoiksi taiteilijoille ja avustukseksi nuoremmille taiteenharjoittajille.

Hovingin 1876 testamenttaama omaisuus ja taidekokoelma olivat ensimmäisiä taiteen hyväksi tehtyjä suurlahjoituksia.

Lähteet

Kirjallisuutta
 Victor Hoving (s. 1899), Viipurilainen kertoo, (En wiborgare berättar för sina vänner); suomentanut Sirkka Rapola. Helsinki: Otava 1946 (Lyhennetty ruotsinkielisistä alkuteoksista,  Söderström 1944)

Suomalaiset lahjoittajat
Suomalaiset liikemiehet
Vuonna 1846 syntyneet
Vuonna 1876 kuolleet
Conrad Busken Huet

Coenraad (Conrad) Busken Huet (1820–1886) oli alankomaalainen kirjailija ja kriitikko. Hänen Litterarische Fantasien ovat tyylikkäitä, henkeviä kirjallisia tutkielmia Sainte-Beuven tapaan, johon häntä on verrattu nerokkaana kirjallisuushistoriallisena esseistinä. Hän on siinä käsitellyt kirjallisia ilmiöitä Homeroksesta, Vergiliuksesta ja Dantesta lähtien Victor Hugohon, vieläpä Paul Bourget’hen asti. Hänen hieno kirjansa Het land van Rembrandt on hengenelämän historia, jonka kuvaus ryhmittyy Alankomaiden suurten persoonallisuuksien ympärille. Huet on julkaissut myös kaunokirjallisia teoksia, kuten romaanin Lidewijde.

Lähteet

Aiheesta muualla

Alankomaalaiset kirjailijat
Kirjallisuuskriitikot
Esseistit
Vuonna 1820 syntyneet
Vuonna 1886 kuolleet
First Time (M-22:n kappale)

First Time on brittiläis-saksalaisen DJ-tuottajaduon M-22:n musiikkikappale, jolla vierailee myös tanskalaislaulaja Medina. Sen julkaisi 3 Beat Records digitaalisesti ladattavana singlenä 8. joulukuuta 2017. Kappaleen ovat sanoittaneet Adrien Nookadu, Andre Nookadu, Arlissa Ruppert, Frank Buelles ja M-22:n Matt James, joista viimeisin myös tuotti sen M-22:n toisen jäsenen Frank Sandersin kanssa.

"First Time" oli kaupallisesti kohtalainen menestys sen päästyä singlelistan kolmenkymmenen parhaan joukkoon Irlannissa, Iso-Britanniassa ja Skotlannissa sekä tanssilistan kahdenkymmenen parhaan joukkoon Belgiassa ja Iso-Britanniassa. Kappale on myynyt platinaa Iso-Britanniassa.

Lähteet

Vuoden 2017 kappaleet
Brittiläiset musiikkikappaleet
Tanskalaiset musiikkikappaleet
One Last Time (Ariana Granden kappale)

One Last Time on yhdysvaltalaisen laulajan Ariana Granden musiikkikappale. Sen julkaisi Republic Records hänen toisen, My Everything-studioalbumin viidentenä ja viimeisenä singlenä 10. helmikuuta 2015. Kappaleen ovat sanoittaneet David Guetta, Savan Kotecha, Giorgio Tuinfort, Rami Yacoub sekä Carl Falk, joista kaksi viimeisintä myös tuottivat sen. Kappaleesta on toteutettu myös 16. helmikuuta 2015 julkaistu ranskankielinen versio nimeltään "Attends-moi", jolla esiintyy ranskalainen laulaja Kendji Girac. Ranskankielinen versio on liitetty mukaan Giracin Kendji-debyyttistudioalbumin erikoispainokseen. Kappaleesta on toteutettu myös versio, jolla vierailee italialaisräppäri Fedez joka julkaistiin vain Italiassa 26. toukokuuta 2015.

"One Last Time" on lajityypiltään tanssipop ja EDM-kappale, jonka instrumentaalit koostuvat samplatuista rummuista ja synteistä. Kappale pääsi singlelistan kahdenkymmenen parhaan joukkoon kahdessatoista valtiossa kuten Australiassa, Iso-Britanniassa, Kanadassa, Ranskassa ja Yhdysvalloissa, joista viimeisimmässä siitä tuli Granden kuudes Billboard Hot 100-listan kahdenkymmenen parhaan joukkoon päässyt single. Myöhemmin kappale myi platinaa Australiassa ja Yhdysvalloissa.

Kappaleen musiikkivideon ohjasi Max Landis ja se julkaistiin 15. helmikuuta 2015. Grande on esittänyt kappaleen livenä muun muassa The Tonight Show Starring Jimmy Fallonissa, vuoden 2015 NBA All-Star Gamen puoliväliesityksessä, sekä hänen ensimmäisellä, The Honeymoon Tour-maailmankiertueella. Grande uudelleenjulkaisi "One Last Timen" hyväntekeväisyyssinglenä kesäkuussa 2017 hänen konsertissaan kuukautta aiemmin tapahtuneen Manchesterin Areenan pommi-iskun jälkeen. Tämän myötä kappale pääsi lopulta Britannian singlelistan sijalle 2., Irlannin singlelistan sijalle 15., sekä Skotlannin singlelistan kärkeen. Grande lahjoitti hänen kertoman mukaan kaikki kappaleesta saadut tulot "We Love Manchester Emergency Fund"-keräykseen auttaakseen pommi-iskun uhreja sekä heidän perheitä.

Lähteet

Vuoden 2014 kappaleet
Ariana Granden kappaleet
Kuninkaansatama

Kuninkaansatama () on kuvitteellinen kaupunki George R. R. Martinin kirjoittamissa fantasiaromaaneissa Tulen ja jään laulu ja Fire & Blood. Se on Westeros-mantereella sijaitsevan Seitsemän kuningaskunnan pääkaupunki ja väestöltään Westerosin suurin kaupunki. Väkiluku on noin puoli miljoonaa. Pinta-alaltaan se on kuitenkin pienempi kuin Westerosin lounaiskulmassa sijaitseva Vanhakaupunki.

Kuninkaansatama sijaitsee Mustavirta-joen varrella Kruunumaiden kuningaskunnassa. Kaupunki on saanut nimensä Aegon Valloittajasta, joka rantautui Kuninkaansataman alueelle Westerosin valloitusretkellään.

Kuninkaansatamaa ympäröi muuri, jossa on sisäänkäynteinä yhteensä seitsemän porttia. Yhdellä kaupungin kolmesta kukkulasta kohoaa Punalinna (), jossa hallitsijaperhe asuu. Tunnettuihin paikkoihin kuuluu myös Kirpunperä-slummi (), joka taas on köyhälistön asuttama.

Televisiosarjoissa 

Televisiosarjassa Game of Thrones Kuninkaansatamaan sijoittuvia ulkokohtauksia kuvattiin ensimmäisellä tuotantokaudella Maltan Mdinassa, toisesta tuotantokaudesta lähtien Kroatian Dubrovnikissa sekä seitsemännellä kaudella Espanjan Cáceresissa. Sarjan esiosassa House of the Dragon  kaupunkikohtauksia on kuvattu Cáceresissa ja Trujillossa.

Katso myös 
 Tulen ja jään laulun maailma

Lähteet

Aiheesta muualla 
 Kuninkaansatama Tulen ja jään laulu -wikissä 
 Kuninkaansatama Game of Thrones Wikissä 

Kuvitteelliset kaupungit
Tulen ja jään laulu
Berndt Otto Nymalm

Berndt Otto Nymalm (8. helmikuuta 1819 Kurkijoki – 17. kesäkuuta 1887 Helsinki) oli suomalainen maanmittari, joka toimi Maanmittauslaitoksen eli Maanmittauksen ylihallituksen  ylijohtajana.  

Nymalmin vanhemmat olivat lääninkanslisti Henrik Johan Nymalm ja Maria Lovisa Fagerström ja puoliso vuodesta 1848 Teresia Elisabet Lindh (k. 1882). Nymalm opiskeli Viipurin piirikoulussa ja Viipurin lukiossa 1833–1835, minkä jälkeen hän oli maanmittausoppilaana. Ylioppilas hänestä tuli Helsingissä toukokuussa 1839.  Nymalm oli  maanmittausauskultantti kesäkuusta 1843, varamaanmittarin arvon hän sai 1846. Hän toimi varamaanmittarina Viipurin läänissä vuodesta 1847 ja vakinaisena komissiomaanmittarina vuodesta 1852. Nymalm oli Maanmittauksen ja metsänhoitolaitoksen ylihallituksen eli Maanmittauslaitoksen insinööri vuonna 1856 ja Viipurin läänin lääninmaanmittari samasta vuodesta sekä maanmittaustöiden tarkastaja vuodesta 1865. Maanmittauksen ylihallituksen ylitirehtööri hänestä tuli 1872. Nymalm sai valtioneuvoksen arvon 1876 ja todellisen valtioneuvoksen arvon  1886.

Lähteet

 Suomalaiset maanmittarit
Suomalaiset virkamiehet
 Valtionlaitosten johtajat
Vuonna 1819 syntyneet
Vuonna 1887 kuolleet
Israel Wallin

Israel Wallin (11. helmikuuta 1777 Kumlinge – 29. huhtikuuta 1839 Helsinki) oli suomalainen virkamies, joka toimi Yleisen revisionioikeuden  ylikomissaarina.  

Israel Wallinin vanhemmat olivat saman niminen Kumlingen kirkkoherra ja Kristina Elisabet Fortelius ja puoliso vuodesta 1803 Johanna Maria Ahrenberg (k. 1854). Wallin tuli ylioppilaaksi Turussa 1790. Hän oli ylimääräinen lääninkonttoristi Turun lääninkonttorissa 1797 ja samasta vuodesta kamarikollegion Suomen provinssikonttorin ylimääräinen kamarikirjuri Tukholmassa sekä kamarioikeuden reviisori vuodesta 1799. Ahvenanmaan vt. kruununvoudiksi Wallin tuli 1799 ja vakinaiseksi henkikirjuriksi 1804. Sotakamreerin arvon hän sai 1808. Wallin oli Ahvenanmaan kruununvouti vuodesta 1811 ja Turun ja Porin läänin lääninkamreeri vuodesta 1817. Kamarineuvos hänestä tuli vuonna 1822 ja yleisen revisionioikeuden ylikomissaari vuonna 1825.

Lähteet

Suomalaiset virkamiehet
 Valtionlaitosten johtajat
Vuonna 1777 syntyneet
Vuonna 1839 kuolleet
Fight Song

Fight Song on yhdysvaltalaisen laulaja-lauluntekijän Rachel Plattenin musiikkikappale. Sen julkaisi Columbia Records singlenä 19. helmikuuta 2015 hänen sekä kappaleen nimeä kantavalta EP-levyltään että hänen ensimmäiseltä kaupalliselta studioalbumiltaan. Kappaleen ovat sanoittaneet Platten ja Dave Bassett. Platten sai kertomansa mukaan inspiraation kappaleeseen hänen musiikkiteollisuuteen kiinni pääsemiseen liittyvistä paineistaan. Kappaleen tuotannosta vastasi puolestaan Jon Levine. Kappaleen musiikkivideon ohjasi James Lees, ja se julkaistiin 19. toukokuuta 2015.

"Fight Song" oli kaupallisesti kansainvälinen menestys sen päästyä singlelistan kärkeen Iso-Britanniassa ja Skotlannissa sekä kymmenen parhaan joukkoon Australiassa, Irlannissa, Kanadassa ja Yhdysvalloissa. Platten esitti kappaleen ensimmäisen kerran livenä vuoden 2015 Radio Disney Music Awardsissa. Sen jälkeen hän on esittänyt kappaleen muun muassa vuoden 2015 Teen Choice Awardsissa sekä vuoden 2016 MLB:n tähdistöottelussa.

Lähteet

Vuoden 2015 kappaleet
Yhdysvaltalaiset musiikkikappaleet
Silent Circle

Silent Circle  on saksalainen eurodiskoyhtye, joka perustettiin vuonna 1985. Yhtyeessä on ollut kolme jäsentä: laulaja Martin Tychsen (Jo Jo Tyson), kosketinsoittaja ja koostaja Axel Breitung, sekä rumpali Jürgen Behrens ("CC Behrens"). Yhtyeen tunnetuimpia kappaleita ovat vuonna Touch in the Night, Stop The Rain ja Moonlight Affair

Historia 
Myöhemmän Silent Circlen jäsenet tutustuivat toisiinsa eri yhtyeiden kautta. He soittivat lähinnä rockia Silent Circlen eri jäsenet alkoivat kukin tahoillaan esittää musiikkia 70-luvun puolivälissä. Trio voitti 1. sijan tulokkaiden festivaaleilla. Mutta yhtye hajaantui yhdistyäkseen 80-luvun puolivälissä. 

Kun paikallinen musiikkituottaja etsi eurodiskoryhmää, ystävykset perustivat sellaisen nimellä Silent Circle. . Yhtyeen nimi tuli jäsenten välisestä ystävyydestä. "Hiljaisen kehän" ensisingle Hide away – man is comin’! huomattiin, muttei noussut suuremmaksi hitiksi. Vaikkeivat yhtyeen jäsenet olleet kappaleeseen itsekään tyytyväisiä, he pääsivät sen avulla televisioon. Kesällä 1985 singlenä julkaistua Touch In The Night soitettiin radiossa ja diskoissa. Vuoden 1986 alussa kappale nousi Saksan ja Sveitsin listoilla Top 20:een.  Silent Circle julkaisi jonkun asteisen menestyksensä siivittämänä ensisinglen No:1. Levyllä ollut single Stop the Rain, jonka tarkoituksella jäljitteli Touch in The Night - hittiä, nousi listoilla vain sijalle 29, mutta viipyi siellä melko kauan, 15 viikkoa. No:1 nousi nimestään huolimatta vain 59. sijalle. ¨Yhtyeen  vauhti hiljeni 80-luvun loppua kohti - Silent Circle oli hiljaa vuodet 1989–1993.

Silent Circle muutti 1990-luvulla tyyliään enemmän eurodanceksi. Tuolloin Breitung oli vähän aikaa yhtyeestä poissa, ja hänen tilallaan Harald Schäfer.  Silent Circlen jäsenet eivät hankkineet levymyynnillään suuria rahoja ja saavuttaneet jättimenestystä, mutta hankkivat yhdessä vaiheessa yhtyeen avulla leipänsä ja jäivät italodisco-fanien mieleen.

Diskografia

Albumit
No. 1 (1986)
Back (1994)
Stories 'bout Love (1998)
Chapter Euro Dance (2018)
Chapter 80ies - Unreleased (2018)
Chapter Italo Dance - Unreleased (2018)

Singlet
"Hide Away – Man Is Comin'!" (1985)
"Touch in the Night" (1985)
"Stop the Rain" / "Shy Girl" (1986)
"Love Is Just a Word" (1986)
"Time for Love" (1986)
"Danger Danger" (1987)
"Oh, Don't Lose Your Heart Tonight" (1987)
"Moonlight Affair" (1987)
"I Am Your Believer" (1989)
"What a Shame" (1989)
"2night" (1993)
"Every Move, Every Touch" (1994)
"Egyptian Eyes" (promo only) (1996)
"Touch in the Night '98" (1998)
"One More Night" (1998)
"Night Train" (1999)
"I Need a Woman" (2000)
"Moonlight Affair 2001" (feat. MMX) (2001)
"2 Night" (2018)
"Every Move Every Touch" (2018)

Kokoelmalevyt
Best of Silent Circle (1993, Dusty Records)
Back II (1997, Dusty Records)
Touch in the Night (limited edition) (1998, VMP International)
Their Greatest Hits of the 90's (2000, AWP Records)
25 Years - The Anniversary Album (2010, Spectre Media)
Hits & More (2010, Hargent Media)
The Original Maxi-Singles Collection (2014, Pokorny Music Solutions)

Lähteet

Aiheesta muualla 

Silent circle official page

Italodisko
Saksalaiset synthpop-yhtyeet
Danceyhtyeet
Espoon sopimus

Espoon sopimus, virallisemmin Valtioiden rajat ylittävien ympäristövaikutusten arviointia koskeva yleissopimus on Yhdistyneiden kansakuntien Euroopan talouskomission (UNECE) yleissopimus, joka allekirjoitettiin Espoossa, vuonna 1991 ja tuli voimaan vuonna 1997. Yleissopimus sisältää velvoitteet sopimuspuolten – eli valtioiden, jotka ovat sopineet sitoutuvansa yleissopimukseen – suorittamaan tiettyjen toimien ympäristövaikutusten arvioinnin suunnittelun varhaisessa vaiheessa. Siinä vahvistetaan myös valtioiden yleinen velvollisuus ilmoittaa toisilleen ja neuvotella niistä kaikista merkittävistä hankkeista, joilla on todennäköisesti rajojen yli merkittäviä haitallisia ympäristövaikutuksia.

Lähteet 

Ympäristösopimukset
1991
Luettelo Suomen presidenttien muistomerkeistä

Luettelo Suomen presidenttien muistomerkeistä on luettelo Suomen tasavallan presidentteinä toimineiden henkilöiden muistomerkeistä. Hautamuistomerkit ovat luettelossa Suomen presidenttien hautamuistomerkit. Presidenteille on pystytetty patsaita Helsinkiin, mutta joillekin myös muualle Suomeen paikkakunnille, joissa heillä on ollut vaikutusta.

Muistomerkit 
Muistomerkit on luetteloitu presidenttien nimien ja toissijaisesti muistomerkkien nimien mukaiseen aakkosjärjestykseen.

Lähteet 
 Valli, Juhani (kirjoittaja) ja Kukila, Antti (valokuvaaja): Patsaskaupunki Valkeakoski, 2017, ISBN: 978-952-93-9077-9

Viitteet 

Muistomerkit
Gunnar Olof Hyltén-Cavallius

Gunnar Olof Hyltén-Cavallius (1818–1889) oli ruotsalainen kansatieteilijä, muinaistutkija ja kirjailija. Hänet nimitettiin kuninkaallisen kirjaston amanuenssiksi 1839, kuninkaallisen teatterin näyttämötirehtööriksi 1856, Brasilian hovin  chargé d’affairesiksi eli asiainhoitajaksi 1860, ja tässä jälkimmäisessä toimessa hän pysyi vuoteen 1864. Hän kannatti innokkaasti, kun Växjöhön 1867 perustettiin Ruotsin ensimmäinen kansatieteellinen museo Smålandia-museo, joka sitten Artur Hazeliuksessa synnytti ajatuksen Nordiska  museetin perustamisesta.

Hyltén-Cavallius julkaisi paitsi näytelmän Dackefejden ja kokoelmateoksia Ruotsin saduston ja historiallisten laulujen alalta myös tutkimuksen Wärend och wirdarne (1863–1868), joka oli käänteentekevä ruotsalaisen kansanelämän tutkimuksessa ja jota käytettiin lähdekirjana vielä pitkään.

Lähteet

Aiheesta muualla

 Nils-Arvid Bringéus,Gunnar Olof Hyltén-Cavallius, Svenskt biografiskt leksikon 

Ruotsalaiset kansatieteilijät
Ruotsalaiset historioitsijat
Ruotsalaiset diplomaatit
Vuonna 1818 syntyneet
Vuonna 1889 kuolleet
Constantijn Huygens

Constantijn Huygens (1596–1687) oli alankomaalainen runoilija. Hän palveli Oranian sukua sihteerinä, neuvosherrana ja laskumestarina sekä teki lähettiläänä matkoja Italiaan ja Englantiin. Hän kirjoitti lyyrillisiä runoja useilla kielillä, joista latinankieliset koottiin kokoelmaan Momenta desultoria (1644), hollantilaiset kokoelmaan Korenbloemen (1658). Hän jätti jälkeensä kirjoittamansa omaelämäkerran De vita propria (1817) ja muistelmia Mémoires (1883) sekä päiväkirjan Dagboek (1884–1885).

Matemaatikko Christian Huygens oli hänen poikansa.

Lähteet

Aiheesta muualla

Alankomaalaiset runoilijat
Vuonna 1596 syntyneet
Vuonna 1687 kuolleet
Nadežda Hvoštšinskaja-Zajontškovskaja

Nadežda Dmitrijevna Hvoštšinskaja-Zajontškovskaja, kirjailijanimi V. Krestovski, (1825–1889) oli venäläinen kirjailija. Hän kuvaili aikaisemmissa romaaneissaan ja novelleissaan venäläisen sivistyneen naisen sorrettua asemaa sekä perheessä että yhteiskunnassa ennen suurten uudistusten aikaa. Hänen paras teoksensa on Otava-niminen romaani (1870), jossa toimekas, yhteiskunnalliseen työhön antautunut nainen esiintyy vastakohtana korkeista ihanteista haaveksivalle, mutta toimettomalle miehelle.

Lähteet

Aiheesta muualla

Venäläiset kirjailijat
Vuonna 1825 syntyneet
Vuonna 1889 kuolleet
Kirsi Asikainen

Kirsi Asikainen (s. 18. maaliskuuta 1957 Nurmes) on näyttelijä. Asikainen valmistui teatteritaiteen maisteriksi Tampereen Yliopiston näyttelijäntyön laitokselta 1985. Hän on toiminut näyttelijänä lukuisissa erilaisissa tehtävissä. Asikainen on kiinnitettynä näyttelijänä Vaasan kaupunginteatterissa.

Kiinnitykset  
 Kajaanin kaupunginteatteri 1985-1997   
 Vaasan kaupunginteatteri 1997-2007   
 Teatteri Vanha Juko 2008-2013   
 Vaasan kaupunginteatteri 2013-

Lähteet 
 Kirsi Asikainen

Aiheesta muualla 
 https://www.vaasa.fi/koe-ja-nae/kulttuuria-vaasassa-ja-seudulla/vaasan-kaupunginteatteri/me/henkilokunta/

Elävät henkilöt
Vuonna 1957 syntyneet
Suomalaiset näyttelijät
Paula Varis

Paula Varis (s. 9. maaliskuuta 1979 Rautjärvi) on suomalainen pukusuunnittelija. Koulutukseltaan hän on taiteen maisteri (Aalto yliopiston taiteiden ja suunnittelun korkeakoulu, lavastustaiteen laitos, 2012).

Varis on toiminut pukusuunnittelijana teattereissa sekä televisiotuotannoissa. Lisäksi hän on suunnitellut puvustuksia tanssiproduktioihin, lyhytelokuviin sekä musiikkivideoihin. Varis on työskennellyt freelancer-pukusuunnittelijana vuodesta 2001 alkaen. Hänen suunnittelemiaan teatteripuvustuksia on nähty mm. Tampereen Työväen Teatterissa, Rovaniemen Teatterissa, Kouvolan Teatterissa, Ahaa Teatterissa sekä vapaissa ryhmissä. Televisiotuotantoja Varis on suunnitellut Yleisradiolle vuosina 2012-2018.

Paula Varis aloitti työt Vaasan kaupunginteatterin kiinnitettynä pukusuunnittelijana 16.3.2020.

Viimeisimpiä pukusuunnittelutöitä 

 2020 David Mamet: Karvas pala, Tampereen Työväen Teatteri
 2019 Antoine de Saint-Exupéry, sov.Tero Heinämäki: Pikku Prinssi, Rovaniemen Teatteri
 2019 Joe Masteroff, Fred Ebb & John Kander: Cabaret, Rovaniemen Teatteri
 2019 Marika Vapaavuori: Bette D, Ahaa Teatteri
 2018 Jennifer Haley: The Nether, Tampereen Työväen Teatteri
 2018 Marika Kuortti: Goals, Yleisradio
 2018 Emmi Itäranta, sov. Tommi Kainulainen: Veden muisti, Ahaa Teatteri
 2018 Jussi Helminen & Matti Puurtinen: Myrskyluodon Maija, Rovaniemen Teatteri
 2018 Veikko Nuutinen: Pasi Was Here, Tampereen Työväen Teatteri
 2014-2018 Petri Repo: Uusi Päivä, Yleisradio (apulaispukusuunnittelijana, vastaavana pukusuunnittelijana vuosina 2016-2017)
 2016 Neil Simon & Burt Bacharach: Poikamiesboksi, Kouvola Teatteri

Lähteet 
 https://aaltodoc.aalto.fi/handle/123456789/4215?show=full

Aiheesta muualla 
 https://ttt-teatteri.fi/program/karvas-pala/
 https://www.rovaniementeatteri.fi/teatteri/ajankohtaista/pikku-prinssin-ensiesitys-pe-1110/
 https://www.rovaniementeatteri.fi/teatteri/ajankohtaista/cabaret-ensi-iltaan-la-219/
 https://kulttuuritoimitus.fi/kritiikit/kritiikit-teatteri/ahaa-teatterin-betted-pohtii-moraalia-omia-rajoja-ja-ihmissuhteita-nuoren-nakokulmasta-nelja-tahtea/
 https://teatterimatka.fi/the-nether-tampereen-tyovaen-teatteri/
 https://yle.fi/aihe/goals
 https://www.aamulehti.fi/a/200704597
 https://www.rovaniementeatteri.fi/teatteri/ajankohtaista/myrskyluodon-maija-musikaali-ensi-iltaan-rovaniemella/
 https://teatterimatka.fi/pasi-was-here-tampereen-tyovaen-teatteri/
 https://yle.fi/aihe/uusi-paiva
 https://www.tinfo.fi/fi/Ensi-iltoja/4069/Poikamiesboksi

Vuonna 1979 syntyneet
Elävät henkilöt
Pukusuunnittelijat
That’s My Girl

That’s My Girl on yhdysvaltalaisen tyttöbändin Fifth Harmonyn musiikkikappale. Sen julkaisivat Epic Records ja Syco Music yhtyeen toisen, 7/27-studioalbumin kolmantena ja viimeisenä singlenä 27. syyskuuta 2016. Tämä on samalla yhtyeen viimeinen singlejulkaisu, jolla esiintyy yhtyeen koko alkuperäinen kokoonpano, Cabellon lähdettyä soolouralle joulukuussa 2016. Kappaleen ovat sanoittaneet Tinashe, sekä sen tuottajat Alexander Kronlund ja Lukas Loules. "That’s My Girl" on lajityypiltään R&B-kappale, jossa on elementtejä myös elektropopista ja sen sanat kertovat naisten vaikutusmahdollisuuksien lisäämisestä, rohkaisemisesta sekä feministisestä vaikuttamisesta. Kappaleen musiikkivideon ohjasi Hannah Lux Davis ja se julkaistiin 19. syyskuuta 2016. Video kuvattiin Kalifornian autiomaassa.

"That’s My Girl" oli kaupallisesti kohtalainen menestys, sen päästyä singlelistan viidenkymmenen parhaan joukkoon Brasiliassa, Irlannissa, Iso-Britanniassa ja Skotlannissa. Yhtyeen kotimaassa Yhdysvalloissa kappaleen paras saavutus oli Billboard Hot 100-listan sija 73. Fifth Harmony esitti kappaleen ensimmäisen kerran livenä vuoden 2016 American Music Awardsissa 20. marraskuuta 2016. Sen jälkeen he ovat esittäneet kappaleen muun muassa FunPopFun Festivalilla 17. tammikuuta 2017.

Lähteet

Vuoden 2016 kappaleet
Yhdysvaltalaiset musiikkikappaleet
Urpu

Urpu voi tarkoittaa seuraavia asioita:

 urpu, lehtipuun kukinto eli norkko
 Urpu, suomalainen etunimi
 Urpu, kadunnimi Espoossa